作者:岑參
標題:上嘉州青衣山中峰，題惠淨上人幽居，寄兵部楊郎中
內容:青衣誰開鑿，獨在水中央。浮舟一躋攀，側徑緣穹蒼。絕頂詣老僧，豁然登上方。諸嶺一何小，三江奔茫茫。蘭若向西開，峨眉正相當。猿鳥樂鐘磬，松蘿泛天香。江雲入袈裟，山月吐繩床。早知清淨理，久乃機心忘。尚以名宦拘，聿來夷獠鄉。吾友不可見，鬱為尚書郎。早歲愛丹經，留心向青囊。渺渺雲智遠，幽幽海懷長。勝賞欲與俱，引領遙相望。為政愧無術，分憂幸時康。君子滿天朝，老夫憶滄浪。況值廬山遠，抽簪歸法王。